Politi og brandvæsen er rykket ud til en voldsom brand på cementfabrikken Aalborg Portland i Aalborg.

Branden er startet i Kulmøllen, hvor der er gået ild i nogle gummibånd i nærheden af nogle olietønder, oplyser politiet til Nordjyske.dk.

- Politi og brandvæsen er derude og jeg kan se, at brandvæsnet har indkaldt en masse mandskab, siger vagtchefen i Nordjyllands Politi, Per Jørgensen, til Nordjyske.dk.

Der udvikles i øjeblikket en kraftig røgfane, men der er ifølge politiet umiddelbart ingen fare for andre. De henstiller dog til, at man kører uden om området ved Rørdal.

Snart slukket

Branden vil formentlig være slukket omkring klokken 19.45, siger Per Jørgensen til Ritzau.

Cementfabrikken er et nordjysk erhvervsklenodie, der går flere generationer tilbage.

Aalborg Portland blev i sin tid startet af minegiganten FLSmidth, men blev for knapt ti år siden solgt til den italienske koncern Cementir.

Opdateres